钦定古今图书集成/方舆汇编/职方典/第1500卷 > 《鹤庆黑龙潭记》陆栋
## 钦定古今图书集成/方舆汇编/职方典/第1500卷 > 《鹤庆黑龙潭记》陆栋

“予家山中，喜农事，有薄田数十亩，相度土宜，树艺稼
穑，竟不惮劳。凡水泉可及远者，率乡中子弟濬源导
流无遗焉。盖虽劳，而发生畅茂之趣，亦自有可乐者。”
尝以为苟得子民之职，亦当如此矣。初知河涧，河涧
为古九河下流，水聚而土松，既筑堤以障狂澜，复分
流以灌滨河之田数百顷。既而移知鹤庆，乃询郡人
之在都下者，佥曰：“都有东山河，河东田资以灌溉，河
西田则唯龙泉是赖。”龙泉凡十馀所，而黑龙泉之利
物居多。泉出郡之西南宣化山下，经行溪涧皆有泉
迸出处，高则泽可以及远迩。至郡，将首图之贰守张
君，君用已命百户刘仪辈兴此役矣。因督之亟，自授
以成筭，再阅月来告成。遂偕君用命驾，愬流而上，沟
开广五尺，深三尺许，绕山之曲一十有四，约三十馀
里，跋涉险阻，摄衣攀崖，艰涩万状，而后至潭所。是日
惠风拂面，丽日当空，命从者斧朽木，薙秽草，驱乱石，
而潭之景益奇。盖戊寅三月九日也。有父老进曰：“凡
达官至此辄风雨，若靳其景者，今独不然，岂神物亦有意耶？”予应之曰：“是非我所知也。”庠生赵汝询等请
曰：“是水下流，析为十馀沟，惟迎邑、和邑一沟阻三涧，
涧旧架木为槽以过水，补槽木之朽折，开泥沙之壅
填，岁勤数百人，迨泉方流，又夺于强暴，视他沟每力
多而功半。农之病夫水也如此。”正德乙亥，汝询暨董
华省祭王学章，谒张君，指以南坡可凿水道。张君审
其宜于民，出令示众，檄千户李贵监工，始于三月甲
子，毕于四月甲寅，农之不病于水，盖三年矣。今公之
来，水利聿兴，与张君省耕，躬历沟道，深而广之，泉之
流殆遍，而豪夺者自远。若百户薄秀等屯田，均得霑
足，岂特迎邑、和邑二村而已。是郡昔长于土奠，政之
苛，民之病，不暇论矣。厥后郡守者不知其几，更无一
言及此。二公为民之心亦至矣，吾侪其忍忘之。请一
言勒石，以垂永图。利均而分定，豪右岂敢有复窥者
乎？於戏！古人有言：“驱民南亩，而后民可使富。然雨旸
不能以时，旱涝不可无备。”于斯而不为之处，虽有爱
民之心，亦为徒善而已矣。昔安定胡先生教授子弟，
即设水利斋，议者以为有用之学。况夫有子民之责
者，独可不念及此耶？今吾辈坐笑一堂，而吾民不免
于饥寒，其心乐乎不乐也。然则兹役也，将以利乎民
也；兹行也，将以乐其利乎民也。是为记。去府北四十
里又有黑龙潭，西北三十里有香米潭，俱筑有堤，灌
溉逢密等村田地。